送侄子靖還九經堂
作者：晁謙之
朝代：宋

paragraphs: 少師睦宗族，譽望四海尊。
具載涪翁詩，凜凜英氣存。
我方繼先志，愛汝賢弟昆。
郊天均霈澤，延賞光子孫。
適當強而仕，青衫拜君恩。
命駕易千里，玉麟共清樽。
半年悅清話，膏車遽還轅。
軒昂意氣雄，下視鵬與鵾。
我今歸興濃，倦遊懷文園。
送別已凄斷，握手何忘言。
九經在踐履，勤勞窮淵源。
勉爲門戶計，無使群議喧。
行輕則招憂，世事難重論。
勿貽內舉羞，同姓古所敦。